નોરા જોન્સ એક ઈન્ટરનેશનલ મ્યુઝિક આઈકન છે જે નવ વાર ‘ગ્રેમી’ એવોર્ડ્સ જીતી ચૂકી છે. આ પોપ્યુલર અમેરિકન પોપસ્ટાર સિંગર, એક્ટ્રેસ અને ગીતકારનું સાચું નામ ‘ગિતાલી’ છે (યેસ્સ્સ, ઈન્ડિયન નેમ!) અને તેમના પિતાશ્રીનું નામ છે ભારતના હીરા સ્વર્ગસ્થ પંડિત રવિશંકર! નોરાની માતા હોટલ વેઈટ્રેન અને પિયાનિસ્ટ ‘સૂ જોન્સ’ સાથે રવિશંકરજી અમેરિકામાં લિવ-ઈનમાં રહેતા ત્યારે 1979માં નોરા જન્મી. ગેરકાયદેસર રીતે ફક્ત પ્રેમ (કે વિષયવાસના!)થી પોતાનો જન્મ થયો છે એ જાણતી હોવા છતાં નોરાએ ક્યારેય પોતાને નિમ્ન સ્તરની સમજી નથી. એક લેખમાં લખવામાં આવ્યું હતું કે વર્જિનિટીને આપણે ત્યાં લાયકાતનું માપદંડ મનાય છે. સ્ત્રી ના કૌમાર્યને ચરિત્રના સમાનાર્થી તરીકે ગણવામાં આવે છે. સોશિયલ મીડિયા અને અલ્ટ્રામોડર્ન કલ્ચરના યુગમાં કોઈ પર આંધળો વિશ્વાસ અથવા કોઈ પર અખૂટ પ્રેમ દર્શાવીને સ્વેચ્છાએ પોતાનું કૌમાર્ય ગુમાવનાર સ્ત્રી ચરિત્રહિન થઈ જાય? વિશ્વના 12 વિકસિત દેશો પૈકી 10 દેશોના 67 ટકા યુવાનો તેમની ટીનેજમાં જ સેક્સ્યુઅલ ઈન્ટરકોર્સનો અનુભવ લઈ ચૂક્યા હોય છે. આ બાબતનું આંધળુ અનુકરણ કરવાની વાત નથી પણ એ દેશોની જનતાના દ્રષ્ટિકોણમાં વર્જિનિટી ગુમાવનાર વ્યક્તિ અસ્પૃશ્ય નથી થઈ જતી. મહર્ષિ વેદવ્યાસ, જેણે અઢાર પુરાણો એકત્ર કર્યાં અને મહાભારત જેવા મહાકાવ્યની રચના કરી, એમની માતા મત્સ્યગંધાએ લગ્ન પૂર્વે વર્જિનિટી ગુમાવી દીધેલી.